b'\n_START_ARTICLE_\nKleboni\xc5\xa1kio tiltas\n_START_SECTION_\nDuomenys\n_START_PARAGRAPH_\n2x2 eismo juostos, eismo intensyvumas apie 1600 automobili\xc5\xb3 per valand\xc4\x85._NEWLINE_Pirmasis tiltas pastatytas 1964\xc2\xa0m., jo projektas parengtas Minsko projektavimo institute \xe2\x80\x9eBelgiprodor\xe2\x80\x9c. \xc5\xa0io tilto statyboje buvo panaudotos naujos med\xc5\xbeiagos ir technologijos: d\xc4\x97\xc5\xbeinio skerspj\xc5\xabvio angos statinio blokai, sumontuoti pakabinimo pusiausvyros metodu, \xc4\xaftempti auk\xc5\xa1to atsparumo vielos gni\xc5\xab\xc5\xbet\xc4\x97mis, suklijuoti epoksidin\xc4\x97s dervos klijais._NEWLINE_Antrasis tiltas pastatytas 1981\xc2\xa0m. pagal projektavimo instituto \xe2\x80\x9eLietkelprojektas\xe2\x80\x9c parengt\xc4\x85 projekt\xc4\x85. Tilto ilgis 348,7\xc2\xa0m, plotis 12,78\xc2\xa0m, did\xc5\xbeiausia anga 90\xc2\xa0m. Tiltas r\xc4\x97min\xc4\x97s konstrukcijos, su dvejomis deformacin\xc4\x97mis si\xc5\xabl\xc4\x97mis jo galuose. Nors i\xc5\xa1 pa\xc5\xbei\xc5\xabros tiek link Vilniaus, tiek link Klaip\xc4\x97dos vedantys tiltai atrodo vienodi, j\xc5\xb3 konstrukcija skirtinga. Tilte link Vilniaus yra po du lankstus ir deformacines si\xc5\xables. Link Klaip\xc4\x97dos vedan\xc4\x8diame tilte tiek lankst\xc5\xb3, tiek deformacini\xc5\xb3 si\xc5\xabli\xc5\xb3 yra po 5._NEWLINE_Statinys, neoficialiai vadintas Kleboni\xc5\xa1kio tiltu, nuo 2012 m. gruod\xc5\xbeio m\xc4\x97n. vald\xc5\xbeios pavadintas jo statybos darbams vadovavusio in\xc5\xbeinieriaus Alfonso Me\xc5\xa1kinio tiltu. Nors naujasis pavadinimas \xe2\x80\x9ebevard\xc5\xbeiam\xe2\x80\x9c tiltui buvo suteiktas grup\xc4\x97s LR Seimo nari\xc5\xb3, LR garb\xc4\x97s kelinink\xc5\xb3, Vilniaus ir Kauno tilt\xc5\xb3 statytoj\xc5\xb3 pra\xc5\xa1ymu, \xc5\xa1is sprendimas visuomen\xc4\x97je yra susilauk\xc4\x99s prie\xc5\xa1taring\xc5\xb3 vertinim\xc5\xb3.\n_START_SECTION_\nIncidentai\n_START_PARAGRAPH_\n\xc5\xa0is tiltas \xe2\x80\x93 labiausiai apkrautas Lietuvoje. Per par\xc4\x85 \xc5\xa1iuo tiltu prava\xc5\xbeiuoja iki 55 t\xc5\xabkstan\xc4\x8di\xc5\xb3 automobili\xc5\xb3. Nuo 1981 m. transporto srautai per \xc5\xa1\xc4\xaf tilt\xc4\x85 i\xc5\xa1augo de\xc5\xa1imtis kart\xc5\xb3, tod\xc4\x97l jo apkrovimo normos pastaruoju metu buvo ma\xc5\xbedaug 2 kartus vir\xc5\xa1ijamos. Kapitali\xc5\xa1kai Kleboni\xc5\xa1kio tiltas nebuvo remontuotas n\xc4\x97 karto._NEWLINE_2009 m. sausio 5 d. d\xc4\x97l didelio eismo intensyvumo ir prast\xc5\xb3 oro s\xc4\x85lyg\xc5\xb3 \xc4\xafgriuvo vienas i\xc5\xa1 tilt\xc5\xb3 \xe2\x80\x93 link Vilniaus vedantis tiltas \xc4\xafsmuko apie 20 cm. D\xc4\x97l l\xc5\xab\xc5\xbeusi\xc5\xb3 amortizatori\xc5\xb3 pasislinko tilto konstrukcijos, \xc4\xafsmuko kelio dalis, jungianti tilt\xc4\x85 su prietil\xc4\x8diu. D\xc4\x97l to ne tik sutriko eismas pagrindiniu \xc5\xa1alies greitkel\xc4\xaf, bet ir buvo nutrauktas Kauno miesto \xc5\xa1ilumos tiekimas \xc5\xa1ia trasa._NEWLINE_Abiejuose tiltuose sumontuotos naujos deformacin\xc4\x97s si\xc5\xabl\xc4\x97s. Naujieji lankstai pagaminti Vokietijoje pagal naujausias technologijas, leid\xc5\xbeiantys tiltui, esant sunkesnei apkrovai, jud\xc4\x97ti ne tik i\xc5\xa1ilgine kryptimi, bet ir skersine. Be to, atstatyta asfaltbetonio danga \xc4\xafrengus deformacinius pj\xc5\xabvius, \xc4\xafdiegtos apsaugin\xc4\x97s priemon\xc4\x97s aplinkos poveikiui suma\xc5\xbeinti. Tilt\xc4\x85 iki gegu\xc5\xbe\xc4\x97s m\xc4\x97n. suremontavo keli\xc5\xb3 ir tilt\xc5\xb3 statybos bendrov\xc4\x97 \xe2\x80\x9eKauno tiltai\xe2\x80\x9c.'